DA Den Europæiske Unions Tidende CE 84/938

(2004/C 84 E/1036)

SKRIFTLIG FORESPØRGSEL P-1063/04

af Marie-Françoise Duthu (Verts/ALE) til Kommissionen

(30. marts 2004)

Om: Den russisk-tjetjenske konflikt — EU-mægling mellem Vladimir Putins og Aslan Maskhadovs regeringer

Siden 1 994 har to ekstremt voldsomme krige hærget Tjetjenien. Almindeligvis skønnes det, at en femtedel af civilbefolkningen er blevet dræbt, en hovedstad med 400 000 indbyggere er jævnet med jorden, infrastrukturen er fuldstændig ødelagt, og hundredtusinder af flygtninge overlever under uværdige forhold i »midlertidige« lejre.

Alle de ngo'er, der arbejder i området, såvel de humanitære som dem, der overvåger overholdelsen af menneskerettighederne, konstaterer samstemmende, at der er sket en alvorlig forværring af civilbefolkningens situation, idet der er stadig flere savnede personer, og de russiske styrker gennemfører morderiske »udrensninger« af landsbyer.

Den 23. marts 2003, midt under krigen, hvor de russiske kampvogne stadig var opstillet i Groznys gader, gennemtvang Moskva en »folkeafstemning« om en »ny forfatning«. Alle uafhængige observatører anfægter de officielle resultater af denne afstemning, der er sovjettiden værdige og viser en valgdeltagelse på 80 %, hvoraf 96 % svarede ja.

Den 5. oktober 2003 blev Moskvas kandidat, Ahmed Kadyrov, ved et skinvalg Den Tjetjenske Republiks »officielle« præsident. Den slet skjulte dagsorden er politisk isolation af den seneste lovligt valgte tjetjenske regering under Aslan Maskhadov, hvis valg blev godkendt af OSCE i 1997, og som til dato er den eneste retmæssigt valgte.

Siden begyndelsen af den anden krig i oktober 1999 har Europa-Parlamentet og Europarådets Parlamentariske Forsamling forgæves vedtaget en lang række beslutninger med anmodning om en politisk løsning af konflikten i Tjetjenien.

Europa bør dog kunne gøre mere end det for at fremme en forhandlet politisk løsning af den igangværende konflikt.

Det burde være indlysende, at hvis der gøres et alvorligt forsøg på at finde en politisk løsning på krigen i Tjetjenien, vil det før eller siden lykkes at samle konfliktens to parter, dvs. repræsentanter for Vladimir Putin og repræsentanter for Aslan Maskhadov, om et forhandlingsbord.

Hvilke præcise initiativer påtænker Kommissionen at tage i de kommende uger og måneder for at fremme en sådan politisk løsning? Ønsker Kommissionen navnlig at skabe en dialog mellem konfliktens to parter, dvs. Vladimir Putins og Aslan Maskhadovs regeringer? Hvilke redskaber agter den at bruge for at tilskynde til en sådan dialog?

Svar afgivet på Kommissionens vegne af Chris Patten

(26. april 2004)

Kommissionen er fortsat dybt foruroliget over den nuværende situation i den nordlige del af Kaukasus. Der indberettes til stadighed om overtrædelse af menneskerettighederne i Tjetjenien og om repressalier mod civilbefolkningen, som udføres af de russiske væbnede styrker og deres tjetjenske allierede såvel som af oprørere.

Gennemførelsen af fælles værdier inden for demokrati og menneskerettigheder ligger til grund for aftalen om partnerskab og samarbejde mellem EU og Rusland og er et centralt element i EU-Rusland-partnerskabet. Dette er blevet understreget i Kommissionens meddelelse af 9. februar 2004 (1) om forbindelserne med Rusland samt i Rådets konklusioner af 23. februar 2004. Kommissionen er af den opfattelse, at det er vigtigt at holde en åben og ærlig dialog med Rusland om disse spørgsmål.

Kommissionen fremmer respekten for menneskerettigheder og demokrati gennem en række projekter, som finansieres under det europæiske initiativ for demokrati og menneskerettigheder. Disse aktiviteter gennemføres i samarbejde med civilsamfundet og internationale organisationer. Tacis-programmet har også aktiviteter inden for dette område. I den nordlige del af Kaukasus er der iværksat et særligt fælles program med deltagelse af Kommissionen og Europarådet om fremme af pluralistisk demokrati og indførelse af retsstatsprincippet. Kommissionen vil også fremover søge at presse Rusland til at foretage grundige undersøgelser af påståede overtrædelser af menneskerettighederne på en hurtig, uafhængig og upartisk måde. De ansvarlige bør stilles for en domstol. Rusland bør også tillade offentliggørelse af Europarådets rapport om tortur i Tjetjenien og lade De Forenede Nationers rapportører om tortur og summariske henrettelser rapportere om situationen.

Kommissionen vil fortsætte med at rejse spørgsmålet om respekt for menneskerettighederne i de relevante internationale fora og inden for rammerne af EU's politiske dialog med Rusland, som f.eks. på mødet i EU-Rusland-ministertrojkaen i Dublin den 14. april 2004 og på EU-Rusland-topmødet i Moskva i maj 2004.

(1) KOM(2004) 106 endelig udg.